Metodiskās rekomendācijas militārā psihologa profesionālajai darbībai

Vilnis Čerņavskis, Iluta Vēvere, Inga Igaune

**Rīga, 2023**

Metodiskās rekomendācijas militārā psihologa profesionālajai darbībai

**Autori:** Vilnis Čerņavskis, Iluta Vēvere, Inga Igaune

Metodiskās rekomendācijas militārā psihologa profesionālajai darbībai ir paredzētas militārajiem psihologiem un speciālistiem, kuri ikdienā sadarbojas ar militārajiem psihologiem.

Metodiskās rekomendācijas iekļauj pārskatu par militāro psihologu nozīmīgiem profesionālās darbības jautājumiem.

Recenzenti: Rita Niedre, Ivans Jānis Mihailovs

**SATURS**

Ievads……………………………………………………………………………………..…..4

1. Militārā psihologa amata un profesionālās kvalifikācijas prasības............5
2. Militārā psihologa profesionālās darbības pamatprincipi………………...6
3. Militārā psihologu pienākumi, atbildība un tiesības……………………...9
4. NBS Psihologu dienesta mērķi un uzdevumi.............................................12
5. Militārā psihologa darba uzdevumi……………………..………………..13
6. Militārā psihologa sadarbība ar NBS galveno psihologu...........................15
7. Militārā psihologa ieteicamā darba noslodze vienā nedēļā………………16
8. Militārā psihologa darba kabinets………………………………………..18
9. Militārā psihologa profesionālās darbības ierobežojumi………………....19
10. Militārā psihologa attālinātā sadarbība ar klientu………………………...20
11. Militārā psihologa darba dokumentēšana………………………………...22
12. Militārā psihologa kvalifikācijas pilnveide………………………….…...25
13. Militārā psihologa darba uzraudzība un metodiskā palīdzība…………....27
14. Izmantotā literatūra un normatīvie akti.....................................................28

# Ievads

Aizsardzības nozarē savu profesionālo darbību veic Nacionālo bruņoto spēku (turpmāk – NBS) Psihologu dienesta psihologi, kuri sertificējas militārās psiholoģijas profesionālās darbības jomā un ir militārie psihologi. Militārā psihologa profesionālais darbs aizsardzības nozarē tiek organizēts saskaņā ar NBS Psihologu dienesta mērķiem un uzdevumiem, ņemot vērā aizsardzības nozares un militārā dienesta specifiku.

NBS Psihologu dienesta misija: atbalstīt Valsts aizsardzības nozari, veicot profesionālu psiholoģiskās izpētes, psiholoģiskās konsultēšanas un apmācību darbu Nacionālajos bruņotajos spēkos un Zemessardzē, lai veicinātu personālsastāva psiholoģisko gatavību efektīvi pildīt Nacionālo bruņoto spēku uzdevumus.

 NBS Psihologu dienesta vīzija: profesionāls, mūsdienīgs uz sadarbību, attīstību un rezultātu vērsts Psihologu dienests, kas darbojas labākajās Nacionālo bruņoto spēku interesēs.

 NBS Psihologu dienesta darbu plāno, vada un organizē NBS galvenais psihologs un atbilstoši Psihologu likumā noteiktajam psihologu darbību uzrauga Psihologu sertifikācijas padome.

Militārā psiholoģija ir psihologu profesionālās darbības joma, kurā, ņemot vērā aizsardzības nozares un militārā dienesta specifiku, psiholoģijas teorijas un profesionālās darbības praktiskās metodes tiek izmantotas militārā kontekstā.

Militārā psiholoģija ir starpdisciplināra, un militārie psihologi savā darbā izmanto klīniskās un veselības, sociālās, darba un organizācijas, ģimenes un konsultatīvās psiholoģijas teorijas un praktiskā darba metodes.

Militārie psihologi ir nodibinājuši Latvijas militāro psihologu biedrību, kuras mērķis ir veicināt militārās psiholoģijas jomas attīstību Latvijā.

# I Militārā psihologa amata un profesionālās kvalifikācijas prasības

1. Militārā psihologa amata prasības:
	1. NBS regulāro spēku vienības psihologs ir militārpersona, kura sekmīgi pabeigusi Nacionālās aizsardzības akadēmijas (NAA) Virsnieka speciālista pamatkursu vai tam pielīdzinātu kursu un kuras profesionālā kvalifikācija atbilst noteiktajām psihologa amata prasībām;
	2. NBS NP Psihodiagnostikas centra psihologs ir civilais darbinieks, kura profesionālā kvalifikācija atbilst noteiktajām psihologa amata prasībām;
	3. NBS Zemessardzes (turpmāk – ZS) zemessargs-psihologs ir zemessargs, kurš sekmīgi pabeidzis ZS pamatapmācības kursu un kura profesionālā kvalifikācija atbilst noteiktajām psihologa amata prasībām.
2. Militārā psihologa profesionālās kvalifikācijas prasības:

Psihologu likums (turpmāk – PL) nosaka, ka psihologs ir reglamentēta profesija ar likumā noteiktām izglītības, profesionālo kompetenču, sertifikācijas un resertifikācijas prasībām.

2.1. Militārā psihologa profesionālās kvalifikācijas pamatprasības:

* + 1. augstākā izglītība - akreditēta bakalaura studiju programma un maģistra studiju programma psiholoģijā vismaz 200 kredītpunktu apjomā, kur viena no šīm programmām ir profesionālā studiju programma;
		2. reģistrēts Psihologu reģistrā;
		3. sertificēts kādā no psiholoģijas profesionālās darbības jomām;
		4. nesertificētam psihologam nepieciešams pārraudzības līgums ar sertificētu psihologu-pārraugu militārās psiholoģijas profesionālās darbības jomā;
1. Militārā psihologa sertifikācija un resertifikācija:

NBS Psihologu dienesta psihologs sertificējas militārās psiholoģijas jomā/iegūst psihologa-pārrauga tiesības militārajā psiholoģijā saskaņā ar amata apraksta prasībām.

Psihologs, kurš ir ieguvis psihologa sertifikātu militārās psiholoģijas jomā, ir militārais psihologs, saskaņā ar PL un Psihologu noteikumiem.

NBS Psihologu dienesta psihologs regulāri sadarbojas ar sertificētu psihologu-pārraugu, kā arī regulāri piedalās profesionālās tālākizglītības mācībās, lai resertificētos atbilstoši PL, Psihologu noteikumu un NBS Psihologu dienesta psihologa amata apraksta prasībām.

* 1. Sertificētam psihologam:
		1. jāpilnveido profesionālā kompetence un profesionālās prasmes vismaz 100 akadēmiskās stundas psihologa sertifikāta spēkā esības laikā (7 gadu laikā);
		2. jāsadarbojas ar psihologu–pārraugu vismaz 35 akadēmiskās stundas individuāli vai 70 akadēmiskās stundas, ja psihologa pārraudzība notiek grupā, psihologa sertifikāta spēkā esības laikā (7 gadu laikā);
	2. Nesertificētam, bet Psihologu reģistrā reģistrētam psihologam militārā psiholoģijas jomā:
		1. Jāveic psihologa profesionālā darbība militārās psiholoģijas jomas psihologa-pārrauga pārraudzībā atbilstoši Psihologu noteikumu ceturtās daļas 38.punktam.

**II Militārā psihologa profesionālās darbības pamatprincipi**

Saskaņā ar PL 12. pantu un NBS Psihologu dienesta psihologu profesionālās darbības vadlīnijām un noteikumiem, militārais psihologs savā profesionālajā darbībā ievēro šādus pamatprincipus:

1) **atbildības principu** — psihologs uzņemas atbildību par savu profesionālo darbību un pieņemtajiem lēmumiem neatkarīgi no personiskiem un ārējiem apstākļiem, kā arī par šo lēmumu īstenošanu un sekām saskaņā ar PL. Militārais psihologs ir atbildīgs par normatīvo aktu un citu dokumentu, kas regulē militārā psihologa darbu aizsardzības nozarē, ievērošanu.

2) **kompetences principu** — psihologs veic psihologa profesionālo darbību tikai tādās situācijās un jomās, kurās viņam ir atbilstoša kompetence, zināšanas un kvalifikācija, kā arī, ja nepieciešams, konsultējas ar citiem kolēģiem vai iesaka citu atbilstošu speciālistu. Militārais psihologs primāri konsultējas ar NBS galveno psihologu un, nepieciešamības gadījumā, ar citiem aizsardzības nozares speciālistiem, piemēram sociālo darbinieku, mediķi, juristu u.c.

3) **konfidencialitātes principu** — psihologs neizpauž ziņas par pasūtītāju un klientu, viņus identificējošu, kā arī ar pasūtītāju vai klientu saistītu personīga rakstura informāciju, kas tapusi zināma, pildot profesionālos pienākumus, izņemot PL  [16. pantā](https://likumi.lv/ta/id/290115#p16)  minētos gadījumus un NBS noteikumos “Kārtība, kādā NBS Psihologu dienesta psihologi sniedz psiholoģiskās konsultācijas” minētajos gadījumos. Militārais psihologs izskaidro personām vai organizācijām, ar kurām viņš veido profesionālās vai pētnieciskās attiecības, konfidencialitātes robežas un iespējamo turpmāko iegūtās informācijas izmantošanu un ierobežojumus.

4) **klienta psiholoģiskās labklājības principu** — psihologs, veicot profesionālo darbību, neizmanto tādas psiholoģiskā darba metodes, kas var kaitēt klienta psiholoģiskajai labklājībai. Militārajam psihologam jāinformē klients par savas profesionālās darbības iespējām un ierobežojumiem, jāskaidro savas kompetences un atbildības robežas, profesionālo un ētikas standartu ievērošanas prasības un to praktisko piemērošanu dažādās situācijās.

 5) **profesionālas sadarbības principu** — psihologs situācijā, kad tas ir nepieciešams, sadarbojas gan ar citiem psihologiem, gan ar citu profesiju pārstāvjiem, ievērojot PL  [16. pantu](https://likumi.lv/ta/id/290115#p16). Militārais psihologs izvērtē, ar kādu informāciju par klientu un kādā apmērā profesionālos nolūkos dalīties ar citiem profesionālās komandas locekļiem (vienības komandieris, NBS galvenais psihologs, psihiatrs-narkologs, sociālais darbinieks u.c.), kuri ir tieši iesaistīti klienta problēmas risināšanā un sadarbību ar profesionālās komandas locekļiem veic saskaņā ar NBS noteikumiem “Kārtība, kādā NBS Psihologu dienesta psihologi sniedz psiholoģiskās konsultācijas”.

6) **klienta informēšanas** princips par :

6.1. psiholoģiskās izpētes (novērtēšanas) mērķiem un rezultātiem — psihologs, pirms psiholoģiskās izpētes veikšanas, informē klientu par izpētes mērķi un to, kādā veidā klientam būs iespēja iepazīties ar izpētes rezultātu. Militārais psihologs informē klientu par klienta psiholoģiskās izpētes rezultātu izmantošanu NBS Psihologu dienesta vajadzībām.

6.2. psiholoģiskās konsultēšanas procesu un norisi – psihologs, pirms psiholoģiskās konsultācijas uzsākšanas, informē klientu par psihologa un klienta sadarbības principiem, atbilstoši normatīvo dokumentu prasībām un NBS noteikumiem “Kārtība, kādā NBS Psihologu dienesta psihologi sniedz psiholoģiskās konsultācijas”.

7) **ētiskas attieksmes un rīcības principu** — psihologs, veicot profesionālo darbību, ievēro vispārpieņemtās un profesionālās ētikas normas;

8) **cilvēka personības respektēšanas principu** — psihologs respektē cilvēka tiesības un vērtības;

9) **godīguma principu** — psihologs ievēro un veicina godīgumu psiholoģijas zinātniskajā un akadēmiskajā darbībā, savā profesionālajā darbībā ir godīgs un taisnīgs.

#### **III Militārā psihologa pienākumi, atbildība un tiesības**

Saskaņā ar PL, NBS Psihologu dienesta profesionālās darbības vadlīnijām, NBS noteikumiem “Kārtība, kādā NBS Psihologu dienesta psihologi sniedz psiholoģiskās konsultācijas” un Aizsardzības ministrijas noteikumiem “Kārtība, kādā NBS veic profesionālā dienesta vai militārā darbinieka amata kandidāta, valsts aizsardzības dienestā iesaucamā, militārā darbinieka vai karavīra psiholoģisko izpēti (novērtēšanu)”.

**3.1. pienākumi**:

3.1.1. kvalitatīvi, objektīvi un rūpīgi veikt psihologa profesionālo darbību, kā arī uzņemties atbildību par savas profesionālās darbības rezultātiem;

3.1.2. ievērot psihologu profesionālās ētikas normas, atteikties veikt profesionālo darbību, ja tas rada interešu konfliktu vai psihologs nav kompetents to veikt;

3.1.3. sagatavot sadarbības pārskatu par psihologa sadarbību katru klientu un, ja nepieciešams, psihologa atzinumu;

3.1.4. klientam un pasūtītājam saprotamā veidā sniegt informāciju par psihologa pakalpojuma mērķiem, metodēm, gaitu un rezultātiem;

3.1.5. neizpaust par klientu iegūto informāciju trešajām personām, izņemot normatīvajos aktos un NBS noteikumos noteiktos gadījumus un saskaņā ar sadarbības noteikumiem iestādē/militārajā vienībā;

3.1.6. izmantot zinātniski pamatotas un psiholoģiskās izpētes vai psiholoģiskās konsultēšanas mērķiem atbilstošas metodes;

3.1.7. sistemātiski un regulāri pilnveidot profesionālo kompetenci, papildināt zināšanas, arī zināšanas darbam ar specifiskām mērķgrupām (piemēram, starptautisko operāciju karavīriem).

3.1.8. nodrošināt regulāru sadarbību ar militārās jomas psihologu-pārraugu;

3.1.9. sadarboties ar citu profesiju pārstāvjiem un citiem psihologiem klienta problēmu risināšanā, ievērojot profesionālās ētikas normas, konfidencialitātes prasības;

3.1.10. ja darbu ar klientu pārņem cits psihologs, pēc klienta, pasūtītāja, tiesībaizsardzības iestāžu vai tiesu varas institūcijas pieprasījuma, nodrošināt psihologa atzinuma un sadarbības pārskata nodošanu psihologam, kurš pārņem darbu ar klientu, atbilstoši PL noteiktajam;

3.1.11. nodrošināt, ka sadarbības pārskatu un psihologa atzinumu pieejamība ir ierobežota atbilstoši fizisko personu datu aizsardzības jomu regulējošo normatīvo aktu prasībām;

3.1.12. glabāt sadarbības pārskatus un psihologa atzinumus atbilstoši NBS noteikumu 13. un 14. punktu un “Kārtība, kādā NBS Psihologu dienesta psihologi sniedz psiholoģiskās konsultācijas”.

**3.2. atbildība**:

3.2.1. veikt darba uzdevumus, kas noteikti psihologa amata aprakstā saskaņā ar psihologu profesionālās darbības pamatprincipiem, profesionālajiem un ētikas standartiem, Aizsardzības ministrijas un NBS izdotām NBS Psihologu dienesta psihologu profesionālās darbības vadlīnijām un noteikumiem.

3.2.2. regulāri analizēt un novērtēt savu profesionālo darbību no profesionālo un ētikas standartu viedokļa, nepieciešamības gadījumā, konsultēties ar psihologu – pārraugu un/vai NBS galveno psihologu;

3.2.3. ievērot psihologu profesionālās darbības standartus individuālajā darbā, kā arī sadarbībā ar kolēģiem - psihologiem un citu profesiju pārstāvjiem;

3.2.4. risināt ētiskas dilemmas, kas var rasties psiholoģiskās izpētes un konsultēšanas gaitā. Nepieciešamības gadījumā, konsultēties ar psihologu-pārraugu un/vai NBS galveno psihologu, vai Psihologu ētikas komisiju;

3.2.5. sekot līdzi psihologu profesionālās darbības un ētikas standartu attīstībai: patstāvīgi analizēt aktuālos normatīvos aktus, konsultēties ar psihologu-pārraugu, NBS galveno psihologu un analizēt aktualitātes Psihologu dienesta psihologu darba grupās, kuras izveidotas šim mērķim;

3.2.6. palīdzēt mazāk pieredzējušiem kolēģiem – psihologiem izprast psihologu profesionālos un ētikas standartus, militārās jomas psihologu profesionālās darbības specifiku, īpaši tas attiecas uz psihologiem, kuri ieguvuši psihologa-pārrauga tiesības militārajā jomā;

3.2.7. sadarbojoties ar citu profesiju pārstāvjiem, ievērot psihologu profesionālās darbības un ētikas standartus un skaidrot citu profesiju pārstāvjiem savas profesionālās atbildības robežas, profesionālo un ētikas standartu ievērošanas prasības un to praktisko piemērošanu dažādās situācijās;

3.2.8. aktīvi iesaistīties psiholoģijas nozares un īpaši ar militārās psiholoģijas profesionālās darbības jomu saistītu procesu un procedūru pilnveidošanā Psihologu dienesta un citu psihologu profesionālo organizāciju ietvaros;

3.2.9. informēt par nekompetentu vai neētisku kolēģu rīcību vai nekorektu psiholoģijas zināšanu un metožu izmantošanu konkrēto psihologu un NBS galveno psihologu.

#### **3.3. tiesības**:

3.3.1. atteikties sniegt psihologa pakalpojumus, ja to sniegšana rada vai var radīt tiešus draudus psihologa dzīvībai, veselībai vai drošībai;

3.3.2. ierobežot klienta un/vai pasūtītāja piekļuvi psiholoģiskās izpētes (novērtēšanas) gaitā iegūtajai informācijai, ja tā var apdraudēt klienta dzīvību vai drošību, vai radīt būtisku kaitējumu viņa veselībai. Psihologs informācijas pieejamības apjomu izvērtē psiholoģiskās izpētes procesā, atbilstoši savai kompetencei, uzņemoties atbildību par savu rīcību;

3.3.3. saņemt no pasūtītāja psihologu profesionālās darbības izpildei nepieciešamo informāciju par klientu.

#### **IV NBS Psihologu dienesta uzdevumi**

Militāro psihologu misija ir atbalstīt Valsts aizsardzības nozari, veicot profesionālu Nacionālo bruņoto spēku personālsastāva psiholoģisko izpēti, apmācības un konsultācijas, lai veicinātu personālsastāva psiholoģisko gatavību efektīvi pildīt NBS uzdevumus.

4. Psihologu dienesta uzdevumi:

4.1. veikt psiholoģisko izpēti (novērtēšanu) profesionālā dienesta kandidātiem, karavīriem, personām, kuras kandidē uz militāro darbinieku amatiem, zemessargiem un valsts aizsardzības dienesta karavīriem pēc nepieciešamības.

4.2. sniegt psiholoģisko atbalstu un konsultācijas karavīriem, militārajiem darbiniekiem, militāro vienību civilajiem darbiniekiem. Psiholoģiskās krīzes situācijās - karavīru dzīvesbiedriem un vecākiem, zemessargiem, valsts aizsardzības dienesta karavīriem;

4.3. sniegt konsultācijas un rekomendācijas visu līmeņu komandieriem savas profesionālās kompetences ietvaros;

4.4. izstrādāt un vadīt psiholoģijas apmācību programmas un psiholoģiskos treniņus NBS un ZS personālsastāvam;

4.5. veikt zinātniski pētniecisko darbu militārās psiholoģijas jomā;

4.6. veikt starptautisko sadarbību ar militārajiem psihologiem un sadarbību ar Latvijas augstskolām pieredzes apmaiņai un militārās psiholoģijas profesionālās darbības jomas attīstīšanai;

4.7. sadarboties ar mentālās veselības speciālistiem, ārstniecības personām, sociālo darbinieku, kapelāniem un citiem speciālistiem pēc nepieciešamības;

4.8. nodrošināt psihologu profesionālās pilnveides pasākumus;

4.9. veikt citus NBS vadības dotos vai no saistošajiem normatīvajiem aktiem izrietošos uzdevumus.

**V Militārā psihologa darba uzdevumi**

Militārā psihologa ikdienas darbs aizsardzības nozarē tiek organizēts, saskaņā ar NBS Psihologu dienesta mērķiem un uzdevumiem, ņemot vērā aizsardzības nozares un militārā dienesta specifiku.

Militārais psihologs savu profesionālo darbību konkrētajā iestādē/militārajā vienībā plāno un organizē saskaņā ar vienības kopējo darba plānu un militārā psihologa darba plāns tiek iekļauts attiecīgās vienības gada un ikmēneša darba plānā.

Militārais psihologs piedalās militārās vienības aktivitātēs, kas saistītas ar kopējiem militārās vienības mērķiem un uzdevumiem, darba pilnveides pasākumiem, kā arī citām militārās vienības specifikai atbilstošām aktivitātēm, ievērojot psihologa ētikas principus.

Militārais psihologs informē militārās vienības vadību un personālu par savas profesionālās darbības iespējām un ierobežojumiem, skaidro savas kompetences un atbildības robežas, profesionālo un ētikas standartu ievērošanas prasības un to praktisko piemērošanu dažādās situācijās.

5.1. Veikt psiholoģisko izpēti (novērtēšanu):

Psiholoģisko izpēti veic atbilstoši NBS noteiktajām prasībām, izmantojot zinātniski pamatotas metodes. Veicot psiholoģisko izpēti, psihologa pienākums ir rūpēties, lai psiholoģiskajā izpētē (novērtēšanā) zinātniski pamatotās metodes tiktu izmantotas atbildīgi un atbilstu psiholoģiskās izpētes mērķim. Izvēlētajām metodēm jābūt savstarpēji papildinošām, precizējošām un izpratni padziļinošām. Veicot psiholoģisko izpēti, psihologa pienākums ir nodrošināt tās korektu, atvērtu un neietekmētu norisi un sagatavot Psihologa atzinumu un nodrošināt tā glabāšanu, atbilstoši PL un NBS Psihologu dienesta psihologu profesionālās darbības vadlīnijām un noteikumiem.

5.2. Izstrādāt un vadīt psiholoģijas apmācību programmas, psiholoģiskos treniņus (stresa vadība, komandas saliedēšana u.c. )NBS un ZS personālam saskaņā ar:

 5.2.1. NBS galvenā psihologa uzdevumu;

5.2.2. militārās vienības komandiera pieprasījumu;

5.2.3. militāro mācību iestāžu un vienību apstiprinātām mācību programmām.

Apmācību mērķis ir pilnveidot karavīru/zemessargu psiholoģisko sagatavotību un mazināt operacionālās vides stresa faktoru ietekmi uz karavīru psihi, kā arī sniegt karavīriem nepieciešamās zināšanas, prasmes un kompetences, lai viņi spētu pildīt savus pienākumus augsta riska un stresa apstākļos.

Veicot psiholoģijas mācību programmas izstrādi, psihologa pienākums ir analizēt zinātniskos pētījumus un pieejamo literatūru, īpaši militārajā jomā. Mācību programmas saturs jāpielāgo militārā dienesta specifikai un paredzētajai mērķauditorijai.

Izstrādātās mācību programmas apstiprina NBS galvenais psihologs un programmas saturs tiek glabāts atbilstoši NBS Psihologu dienesta prasībām.

5.3. Sniegt psiholoģisko atbalstu un konsultācijas karavīriem un viņu dzīvesbiedriem, zemessargiem un militāro vienību civilajiem darbiniekiem, sagatavot sadarbības pārskatu atbilstoši PL prasībām un glabāt to atbilstoši NBS noteikumiem “Kārtība, kādā NBS Psihologu dienesta psihologi sniedz psiholoģiskās konsultācijas”.

Psiholoģiskās konsultēšanas galvenais mērķis ir sniegt klientam atbalstu, palīdzēt klientam risināt psiholoģiskās grūtības, apzināt un izmantot klientam piemītošos resursus, sniegt zināšanas par efektīviem uzvedības modeļiem, sekmēt adaptācijas procesus militārajā vidē.

Uzsākot sadarbību ar klientu, psihologs vienojas par konsultācijas mērķi un uzdevumiem, informē par katras puses pienākumiem un atbildību, kā arī par plānoto konsultāciju skaitu un laiku.

Psihologs sadarbībā ar klientu ir profesionāls un precīzs, lai nodrošinātu iespējami pilnīgu un korektu sniegtās informācijas izpratni un turpmāku pielietojumu.

Psihologs plāno savu darbību tā, lai spētu kvalitatīvi sniegt pakalpojumu un nodrošināt tā nepārtrauktību klienta interesēs. Gadījumos, kad psihologs kādu iemeslu dēļ, nevar sniegt konsultāciju, psihologa pienākums ir informēt par to klientu un ieteikt viņam citu NBS Psihologu dienesta psihologu.

Psihologs attālinātas psiholoģiskās konsultācijas sniedz saskaņā ar Psihologu sertifikācijas padomes 01.04.2021. apstiprinātajām vadlīnijām “Psihologu profesionālās vadlīnijas sniedzot pakalpojumus attālināti” un saskaņā ar NBS noteikumiem “Kārtība, kādā NBS Psihologu dienesta psihologi sniedz psiholoģiskās konsultācijas.

5.4. Veikt pētījumus militārās psiholoģijas jomā, pēc NBS ar galvenā psihologa uzdevuma vai attiecīgās militārās vienības vadības pieprasījuma. Pētniecība psiholoģijas jomā ietver jebkura veida pētniecību, kas ir fokusēta uz grupas izpēti, grupas procesiem un dažādu mainīgo attiecībām grupas kontekstā, tostarp, psiholoģiskā mikroklimata un sociometrisko izpēti.

Veicot pētījumu psiholoģijas jomā, psihologam ir jāizmanto zinātniski pamatotas metodes, lai pārbaudītu pētījuma jautājumus un hipotēzes, ar mērķi saprast cēloņu – seku sakarības, personāla domas, attieksmi, izjūtas un uzvedību un jānodrošina korekta un precīza datu analīze un interpretācija, kā arī jāsagatavo rekomendācijas pasūtītājam. Pētījums var tikt fokusēts uz dažādiem aspektiem dienestā un procesiem dažādos līmeņos, piemēram, uztvere, attieksme, domas, uzvedība, starppersonu attiecības, sociālās saites, kā arī dažādi sociālekonomiskie faktori, kas ietekmē karavīru profesionālo sniegumu.

**VI Militārā psihologa sadarbība ar NBS galveno psihologu**

NBS Psihologu dienesta darbu plāno, vada, organizē NBS galvenais psihologs, kuram profesionālajā jomā ir pakļauti NBS dienesta psihologi, kuri savus profesionālos pienākumus pilda saskaņā ar amata aprakstu.

**6.1. NBS galvenais psihologs:**

6.1.1. informē psihologu, kurš uzsāk darbu aizsardzības nozarē, par militāro psihologu darba specifiku, darba mērķiem, uzdevumiem un prioritātēm aizsardzības nozarē, normatīvajiem dokumentiem, kas regulē militāro psihologu profesionālo darbību, kā arī iepazīstina ar NBS Psihologu dienesta struktūru un kolēģiem;

6.1.2. pārrauga militāro psihologu profesionālo darbību, dod uzdevumus, sniedz nepieciešamo atbalstu profesionālo darba uzdevumu izpildē;

6.1.3. analizē un izvērtē militārā psihologa darba rezultātus, kā arī sniedz priekšlikumus profesionālās darbības pilnveidošanai;

6.1.4. konsultē militāro psihologu par normatīvo aktu un Psihologu ētikas kodeksa regulējumu militāro psihologu profesionālajā darbībā.

**6.2. Militārais psihologs:**

6.2.1.pilda NBS galvenā psihologa uzdotos darba uzdevumus, saskaņā ar psihologa amata aprakstu, kā arī regulāri iesniedz detalizētus darba plānus un atskaites NBS galvenajam psihologam un piedalās NBS Psihologu dienesta sanāksmēs un darba grupās;

6.2.2.informē NBS galveno psihologu par savas profesionālās darbības iespējām un ierobežojumiem militārajā vienībā, kurā viņš veic profesionālo darbību;

6.2.3.iesniedz priekšlikumus NBS galvenajam psihologam militāro psihologu profesionālās darbības pilnveidošanai.

**VII Militārā psihologa ieteicamā darba noslodze vienā nedēļā**

 Militārā psihologa darba noslodze vienā nedēļā ir atkarīga no militārā psihologa darba uzdevumiem un militārās vienības darba specifikas, kurā psihologs veic profesionālo darbību.

**7.1. Militārā psihologa tiešais kontakts ar klientu sastāda līdz 50% no psihologa darba laika:**

7.1.1.Vienības psihologs vienā nedēļā var veikt ne vairāk kā 2 psiholoģiskās izpētes, kas ietver gan kognitīvās, gan personības sfēras izpēti.

7.1.2.Psihodiagnostikas centra psihologs vienā nedēļā var veikt ne vairāk kā 10, bet dienā ne vairāk kā 2 psiholoģiskās izpētes.

7.1.3.Vienības psihologs vienā nedēļā var sniegt 16 individuālās konsultācijas, bet ne vairāk kā 4 individuālās konsultācijas dienā.

7.1.4.Vienības psihologs vienā nedēļā nodarbību vadīšanai atvēl ne vairāk kā 20 stundas.

7.1.5.Pētījumi psiholoģijas jomā tiek veikti, atbilstoši pieprasījumam.

**7.2. Militārā psihologa citi ikdienas darbi sastāda līdz 40% no psihologa darba laika:**

 7.2.1. Psiholoģiskā izpēte:

* psiholoģiskās izpētes pieprasījuma izvērtēšana, iepazīšanās ar nepieciešamajiem dokumentiem, saistībā ar psiholoģiskās izpētes mērķi;
* psiholoģiskās izpētes metodes izvēle un darba materiālu apstrāde;
* psiholoģiskās izpētes rezultātu apstrāde, analīze un interpretācija;
* Psihologa atzinuma sagatavošana un noformēšana.

 7.2.2. Psiholoģiskā konsultēšana:

* sagatavošanās psiholoģiskās konsultācijas veikšanai (iepazīšanās ar nepieciešamajiem dokumentiem saistībā ar konsultēšanās mērķi);
* sadarbības pārskata sagatavošana un noformēšana.

 7.2.3. Militārās psiholoģijas apmācību programmas izstrāde:

* zinātnisko pētījumu un literatūras analizēšana;
* programmas plāna sagatavošana;
* programmas satura izstrādāšana;
* izdales materiālu sagatavošana;
* programmas apstiprināšana.
	+ 1. Pētījums militārās psiholoģijas jomā:
	+ pieprasījuma izvērtēšana, iepazīšanās ar nepieciešamajiem dokumentiem;
	+ pētījuma veikšanas darba plāna izstrāde;
	+ metodes izvēle/sagatavošana un darba materiālu apstrāde;
	+ datu ievākšana un rezultātu apstrāde;
	+ secinājumu un ieteikuma izstrādāšana;
	+ prezentācijas sagatavošana pasūtītājam.
		1. Ikmēneša un gada darba plānu un atskaišu sagatavošana;
		2. Militāro psihologu profesionālo darbību regulējošu iekšējo normatīvo dokumentu izstrāde;
		3. Pilnveido un uztur savas profesionālās iemaņas un kvalifikāciju, piedaloties profesionālajās apmācībās, semināros, konferencēs un militārās mācībās Latvijā un ārvalstīs.

**7.3. Militārā psihologa sadarbība ar vienības vadību, citu nozaru speciālistiem, profesionālās kvalifikācijas celšana sastāda līdz 10% no psihologa darba laika.**

**Militārais psihologs:**

7.3.1. Sniedz konsultācijas un rekomendācijas vienības/apakšvienību vadībai savas profesionālās kompetences ietvaros;

7.3.2. Piedalās NBS Psihologu dienesta sanāksmēs un darba grupās, kā arī militārās vienības sanāksmēs;

7.3.3. Veic starptautisku sadarbību ar militārajiem psihologiem un sadarbību ar Latvijas augstskolām pieredzes apmaiņai un militārās psiholoģijas profesionālās darbības jomas attīstīšanai;

7.3.4. Veic sadarbību ar mentālās veselības un citu nozaru speciālistiem;

7.3.5. Nodrošina regulāru sadarbību ar psihologu – pārraugu.

**VIII** **Militārā psihologa darba kabinets**

 Psihologam profesionālā darba veikšanai ir atsevišķs, vienam psihologam nodrošināts, necaurstaigājams darba kabinets.

8.1. Psihologa darba kabineta nodrošinājums:

 8.1.1. laba skaņas izolācija, lai nodrošinātu konsultāciju konfidencialitāti;

 8.1.2. konsultācijām piemēroti krēsli, slēdzams seifs vai dokumentu skapis dokumentu glabāšanai, rakstāmgalds, krēsls, dators un printeris;

 8.1.3. gaišs kabinets ar dabīgo apgaismojumu un vēdināšanas iespēju;

 8.1.4. pie kabineta durvīm ir jāizvieto plāksne ar psihologa vārdu un uzvārdu, telefona numuru.

**IX Militārā psihologa profesionālās darbības ierobežojumi**

Militārais psihologs profesionālo darbību veic Aizsardzības ministrijas padotības iestādēs un saskaņā ar aizsardzības nozarē apstiprinātiem normatīvajiem aktiem un citiem dokumentiem, kas nosaka militārā psihologa profesionālo darbību.

* 1. Militārais psihologs profesionālo darbību veic atbilstoši militārās psiholoģijas profesionālās darbības jomas aprakstam.
	2. Gadījumos, ja militārais psihologs saņem pasūtījumu veikt psiholoģisko izpēti, konsultāciju vai pētījumu, kas neatbilst psihologa kompetencei un militārās psiholoģijas jomai, psihologa pienākums ir informēt par to pasūtītāju un NBS galveno psihologu, un neveikt darbības, kas neatbilst viņa kompetencei.
	3. Militārais psihologs, kuram papildus militārās jomas psihologa noteiktajām izglītības prasībām ir cita izglītība ar psiholoģiju saistītās nozarēs/profesijās (piemēram, psihoterapijas speciālista apliecība), iestādē/militārajā vienībā nesniedz pakalpojumus šajās jomās.
	4. Atsevišķos gadījumos (piemēram, ārkārtējās situācijas apstākļos vai arī gadījumos, kad nav objektīvas iespējas klientam sadarboties ar psihologu klātienē) militārais psihologs sadarbību ar klientu var veikt attālināti, izmantojot piemērotus tehniskos risinājumus. Attālināti var veikt konsultēšanu un sniegt atbalstu, bet nevar veikt psiholoģisko izpēti (novērtēšanu).

**X Militārā psihologa attālinātā sadarbība ar klientu**

Militārais psihologs attālināti var veikt klienta konsultēšanu un sniegt atbalstu, ja iespējas klātienes sadarbībai ir ierobežotas (piemēram, ārkārtējās situācijas apstākļos vai arī gadījumos, kad nav objektīvas iespējas klientam sadarboties ar psihologu klātienē).

Attālināta psihologa pakalpojuma sniegšana notiek saskaņā ar Psihologu sertifikācijas padomes 01.04.2021. apstiprinātajām vadlīnijām “Psihologu profesionālās vadlīnijas sniedzot pakalpojumus attālināti” un saskaņā ar “Kārtība, kādā NBS Psihologu dienesta psihologi sniedz psiholoģiskās konsultācijas”.

**Militārais psihologs:**

 10.1. Sniedzot profesionālos pakalpojumus attālināti, psihologs:

 10.1.1. izmanto NBS izsniegtās tehniskās ierīces (mobilo telefonu, portatīvo datoru u.c.) ar NBS uzstādītu programmatūru, kas nodrošina video un audio funkciju;

 10.1.2. pārliecinās, ka klients zina un prot izmantot izvēlēto tehnisko risinājumu, noskaidro klienta izjūtas un domas par šādu sadarbības formu, tostarp, kas klientam traucē, kas palīdz, ko iespējams pamainīt, lai klients justos drošāk;

 10.1.3. izmanto tās pašas profesionālās darbības pieejas un metodes kā klātienē, taču vēlams atgriezenisko saikni klientam sniegt biežāk, nekā parasti.

 10.2. Pirms profesionālo pakalpojumu sniegšanas attālināti psihologs saņem no klienta elektroniski parakstītu informētu piekrišanu, kurā klients apliecina, ka ir informēts par:

 10.2.1. pakalpojuma saturu, organizāciju un norisi, izmantotiem tehniskiem risinājumiem;

 10.2.2. konfidencialitāti, tostarp par to, ka gan klienta, gan psihologa telpās aizliegts atrasties citām personām, informēt, ja tiks veikti sarunas ieraksti. Vienlaikus ir jānovērš jebkādi pakalpojumu sniegšanas procesa traucējošie apstākļi (citas personas, mājdzīvnieki, telefona zvani u.c.);

 10.2.3. personu, kura atsāks komunikāciju, ja tehnisku iemeslu dēļ tā pārtrūks;

 10.2.4. citiem apstākļiem, kuriem ir nozīme konkrētajā gadījumā.

 10.2.5. Psihologs, sagatavojot sadarbības pārskatu, fiksē, ka pakalpojums ir sniegts attālinātā veidā.

 10.3. Akūtas psiholoģiskās krīzes situācijā, kad nav iespējama konsultēšana klātienē, bet ir nepieciešams sniegt psiholoģisko atbalstu (piemēram – klients ir piezvanījis, un viņa teiktais liecina par akūtu psiholoģisku krīzi vai klients atrodas stacionārā pēc traumatiska notikuma, kur nav iespējams viņu apmeklēt u.tml.), psihologs var izmantot telefonsakarus bez video funkcijas. Sniedzot psiholoģisko atbalstu telefoniski, ja persona pati ir piezvanījusi, psihologam ir jānoskaidro personas vārds, uzvārds, dienesta vieta, pieejamais līdzcilvēku atbalsts u.tml. un viņa atrašanās vieta, lai nepieciešamības gadījumā piesaistītu situācijas risināšanai citas personas/speciālistus.

**XI Militārā psihologa darba dokumentēšana**

Militārais psihologs dokumentē savu darbu atbilstoši PL un citiem normatīvajiem aktiem, kā arī saskaņā ar Aizsardzības ministrijas un NBS izdotām NBS Psihologu dienesta psihologu profesionālās darbības vadlīnijām un noteikumiem.

Militārais psihologs savus dokumentus iekļauj vienotā militārās vienības lietu nomenklatūrā, bet dokumenti glabājas psihologa kabinetā, nodrošinot informācijas nepieejamību citām personām.

**11.1. Pamatdokumenti:**

#### **Darba plāns un darba atskaite:**

Ikmēneša darba plānā iekļauj informāciju par nākamā mēneša galvenajiem uzdevumiem, norādot saturu, datumu un izpildes laiku. Ikmēneša darba atskaitē iekļauj informāciju par iepriekšējā mēnesī paveiktajiem galvenajiem uzdevumiem, norādot nosaukumu, datumu un izpildes laiku.

Gada darba plānā iekļauj informāciju par plānotajiem nākamā gada galvenajiem uzdevumiem, norādot nosaukumu un plānoto izpildes termiņu. Gada atskaitē iekļauj informāciju par iepriekšējā gadā paveiktajiem galvenajiem uzdevumiem, norādot nosaukumu un izpildes mēnesi.

#### **Sadarbības pārskats:**

Atbilstoši PL 1. panta 8. punktā noteiktajam sadarbības pārskats ir “dokuments, kas atspoguļo psihologa sadarbību ar klientu, tās ietvaros veiktās darbības un izdarītos secinājumus” , un šā likuma 14. pantā noteiktajam psihologa pienākums ir “sagatavot sadarbības pārskatu par katru klientu un, ja nepieciešams, psihologa atzinumu”.

Sadarbības pārskatā, saskaņā ar Vadlīnijām, norāda šādu informāciju:

* + - sadarbības pārskata numuru;
		- pasūtītāju un klientu;
		- sadarbības mērķi;
		- sadarbības datumu, vietu un tikšanās reižu skaitu;
		- psiholoģiskās darbības veidu, piem.: izpēte, konsultēšana;
		- secinājumus/rekomendācijas;
		- sadarbības pārskata sagatavošanas datumu;
		- psihologa vārdu, uzvārdu, sertifikāta numuru un izsniegšanas datumu.

Sadarbības pārskata saturs ir minimāls, bet, ja psihologs vēlas, var veidot plašāku sadarbības pārskatu, tostarp pievienot pielikumus.

Par katru klientu veido vienu sadarbības pārskatu. Ja sadarbība ar klientu notiek atkārtoti, tad turpina veikt ierakstus sākotnējā sadarbības pārskatā. Klientam ir tiesības iepazīties ar sadarbības pārskatu.

#### **Psihologa atzinums:**

Psihologa atzinums tiek sagatavots atbilstoši PL 13. pantā noteiktajam:

 Psihologa atzinums ir psihologa sagatavots dokuments, kas izstrādāts, veicot personas psiholoģisko izpēti (novērtēšanu), un atbilst PL un citu normatīvo aktu prasībām.

Psihologa atzinumā, saskaņā ar Vadlīnijām, norāda šādu informāciju:

* atzinuma numuru;
* pasūtītāju un klientu;
* psiholoģiskās izpētes (novērtēšanas) mērķi;
* psiholoģiskās izpētes (novērtēšanas) laiku un vietu;
* pamatinformāciju par klientu, kas ir vai var būt nepieciešama atzinuma sagatavošanas procesā;
* psiholoģiskajā izpētē (novērtēšanā) izmantotās metodes;
* novērojumus psiholoģiskās izpētes (novērtēšanas) laikā, klienta motivāciju un izpētes ierobežojumus;
* psiholoģiskās izpētes (novērtēšanas) rezultātus un analīzi;
* argumentētus secinājumus un ieteikumus;
* informāciju par konfidencialitāti;
* atzinuma sagatavošanas datumu;
* psihologa vārdu, uzvārdu, sertifikāta numuru un izsniegšanas datumu.

Sadarbības pārskatu un Psihologa atzinumu sagatavo, reģistrē un glabā atbilstoši PL un NBS Psihologu dienesta prasībām.

* + 1. **Citi dokumenti:**

Līdztekus sadarbības pārskatam un Psihologa atzinumam, psihologs pildot savus profesionālos pienākumus, var sagatavot arī citus dokumentus un to reģistrēšanai izmanto:

* **Saņemto dokumentu reģistrs,** kurā reģistrē citu institūciju un personu sniegto informāciju psihologam, piemēram, citu psihologu atzinumus, sadarbības pārskatus.
* **Izsniegto dokumentu reģistrs**, kurā psihologs reģistrē dokumentus, kurus sniedz pēc pasūtītāja, organizācijas vadības, citu speciālistu vai citu institūciju pieprasījuma.
* Psihologs dokumentus glabā slēgtā skapī vai seifā. Dokumentu glabāšanas termiņš atbilstoši NBS noteikumiem “Kārtība, kādā NBS Psihologu dienestsa psihologi sniedz psiholoģiskās konsultācijas”.

#### **Dokumentu nodošana:**

Ja psihologs pārtrauc darba attiecības ar militāro vienību, tad psihologa dokumentus – sadarbības pārskatus, Psihologa atzinumus, sadarbības pārskatu reģistru un psihologa atzinumu reģistru – nodot psihologam, kurš uzsāk strādāt konkrētajā militārajā vienībā.

Gadījumā, ja, psihologam pārtraucot darba attiecības, nav informācijas, kurš psihologs sāks darbu konkrētajā militārajā vienībā, minētie dokumenti tiek nodoti NBS galvenajam psihologam ar pieņemšanas – nodošanas aktu.

### **XII Militārā psihologa Profesionālās kvalifikācijas pilnveide**

12.1. Psihologa profesionālās kompetences pilnveide pamatojas uz:

* Psihologu likumu.
* Ministru kabineta 2018. gada 29. maija noteikumiem Nr. 301 “Psihologu noteikumi”.
* Psihologu sertifikācijas padomes apstiprināto programmu “Psihologu resertifikācijas programma”.

Atbilstoši Psihologu resertifikācijas programmā noteiktajam: lai psihologs tiktu resertificēts, viņam jāpilnveido profesionālā kompetence un profesionālās prasmes vismaz 100 akadēmiskās stundas psihologa sertifikāta spēkā esības laikā. No tām vismaz 70% profesionālās pilnveides jāveic atbilstoši psihologa profesionālās darbības jomai, psihologa sertifikāta spēkā esības laika periodā apmeklējot vismaz četrus dažādus profesionālās kompetences un prasmju pilnveides pasākumus. Līdz 30% no nepieciešamā profesionālās pilnveides apjoma var ieskaitīt psihologa profesionālo pilnveidi vispārējo kompetenču, psihologa profesionālās darbības organizācijas jautājumos vai citās psiholoģijas jomās, vai pilnveidi ar psiholoģiju saistītās nozarēs un darbības jomās, sertifikāta spēkā esības laika periodā, apmeklējot vismaz trīs dažādus pasākumus.

12.2. Profesionālās kompetences un profesionālo prasmju pilnveides programma ietver:

12.2.1. psihologa kompetences un profesionālās prasmes atbilstoši profesionālās darbības jomai (psiholoģiskās izpētes (novērtēšanas) metodes, psiholoģiskās konsultēšanas metodes un prasmes, psiholoģiskās palīdzības metodes, psiholoģiskās palīdzības sniegšanas prasmes, jaunākās teorijas, aktualitātes un attīstības tendences psihologa profesionālās darbības jomā);

12.2.2. psihologa vispārējās kompetences (psiholoģijas zinātnes un profesionālās darbības aktualitātes ārpus profesionālās darbības jomas, psihologa ētika, novitātes psiholoģijas jomā un ar psiholoģiju saistītās nozarēs un darbības jomās u.c.).

12.3. Psihologs pilnveido profesionālo kompetenci kādā no izglītības programmām:

* + 1. izglītības programmu izstrādā un īsteno Izglītības iestāžu reģistrā reģistrēta izglītības iestāde vai psihologu profesionālā nevalstiskā organizācija, kuras darbību reglamentējošā dokumentā paredzēta psihologu profesionālās kompetences pilnveide;
		2. izglītības programmu izstrādā un īsteno ministriju padotības iestādes vai pašvaldību iestādes, kas nav reģistrētas Izglītības iestāžu reģistrā, bet kuru nolikumā paredzēta izglītojošas darbības veikšana, vai augstākās izglītības iestādes, kas īsteno psiholoģijas studiju programmas;
		3. psihologa profesionālās kompetences un profesionālo prasmju pilnveidē var ieskaitīt augstskolu vai psihologu profesionālo nevalstisko organizāciju organizēto konferenču, vai atbilstošo ārvalstu konferenču, kuru saturs atbilst (1). punktā minētajām, apmeklējumu, kā arī studijas psiholoģijas studiju programmās (piemēram, doktorantūra).

### **XIII Militārā psihologa darba uzraudzība un metodiskā palīdzība**

Atbilstoši PL 7. panta 8. punktā noteiktajam Psihologu sertifikācijas padome uzrauga un kontrolē psihologu profesionālo darbību, tai ir tiesības paust viedokli jautājumos, kas saistīti ar psihologa profesionālo darbību.

Psihologu sertifikācijas padome ir augstākā institūcija Latvijā, kas pārrauga un kontrolē psihologu profesionālo darbību, kā arī novērtē psihologu profesionālās darbības atbilstību Latvijas Republikas normatīvo aktu un Psihologu ētikas kodeksā noteiktajam. Gadījumos, kad rodas šaubas par psihologa profesionālās darbības vai rīcības atbilstību, Psihologu sertifikācijas padome sniedz savu vērtējumu un ieteikumus psihologa profesionālās darbības uzlabošanai. Lai palīdzētu organizēt psihologu darbu un veicinātu izpratni par konkrētās psihologu profesionālās darbības jomas kompetences robežām un citiem ar psihologa profesionālo darbību saistītiem jautājumiem, Psihologu sertifikācijas padome pieņem vadlīnijas, kurām ir saistošs raksturs visiem Latvijas psihologiem, t.sk. arī militārajiem psihologiem.

Militārā psihologa profesionālo darbību aizsardzības nozarē plāno, vada un organizē NBS galvenais psihologs. Gadījumos, ja militārās vienības vadībai un militārajam psihologam rodas domstarpības par psihologa pienākumu atbilstību normatīvo aktu un Psihologu ētikas kodeksā noteiktajam, jāvēršas pie NBS galvenā psihologa.

**Literatūra un normatīvie akti**

1. Psihologu likums. https://likumi.lv/ta/id/290115-psihologu-likums.
2. Ministru kabineta 2018. gada 29. maija noteikumi Nr.301 “Psihologu noteikumi”. https://likumi.lv/ta/id/299322-psihologu-noteikumi
3. Psihologu profesionālā darbība Latvijā: saturs, organizācija, regulējums. Psihologu likuma komentāri. Autoru kolektīvs K.Mārtinsones vadībā. Rīga: Tiesu namu aģentūra, 2018.
4. NBS Psihologu dienesta nolikums.
5. NBS Psihologu dienesta psihologu profesionālā darba vadlīnijas un noteikumi.
6. Aizsardzības ministrijas noteikumiem Noteikumi Nr. 19-NOT (02.05.2018.).
7. Psihologu sertifikācijas padomes tīmekļa vietne https://ikvd.gov.lv/ psihologiem/.
8. Ministru kabineta 2018. gada 29. maija noteikumi Nr.302 “Psihologu sertifikācijas padomes nolikums”. https://likumi.lv/ta/id/299323-psihologu- sertifikacijas-padomes-nolikums.
9. Psihologu ētikas kodekss. [https://ikvd.gov.lv/psihologiem/psihologu-etikas- komisija/](https://ikvd.gov.lv/psihologiem/psihologu-etikas-%20komisija/)
10. Metodiskās rekomendācijas psihologa profesionālajai darbībai izglītības iestādē. Autori: I.Grāvīte, R.Niedre, I.J.Mihailovs. Rīga: Izdevniecība SIA “NordLynx”2020.